b'\n_START_ARTICLE_\nEuropos maisto saugos tarnyba\n_START_PARAGRAPH_\nEuropos maisto saugos tarnyba, EMST (angl. European Food Safety Authority; EFSA)\xc2\xa0\xe2\x80\x93 Europos S\xc4\x85jungos agent\xc5\xabra, kuri u\xc5\xbetikrina nepriklausom\xc4\x85 mokslin\xc4\x99 ekspertiz\xc4\x99 ir teikia informacij\xc4\x85 apie \xc5\xbeinomus ir naujai aptinkamus bei atsirandan\xc4\x8dius pavojus, susijusius su maisto gamybos grandine. EMST buvo \xc4\xafkurta 2002\xc2\xa0m. sausio m\xc4\x97n., jos b\xc5\xabstin\xc4\x97\xc2\xa0\xe2\x80\x93 Parmoje (Italija)._NEWLINE_EMST veikla apima visk\xc4\x85, kas tiesiogiai ar netiesiogiai veikia maisto ir pa\xc5\xa1ar\xc5\xb3 saug\xc4\x85, tame tarpe maistui naudojam\xc5\xb3 gyv\xc5\xabn\xc5\xb3 sveikat\xc4\x85 ir gerov\xc4\x99, augal\xc5\xb3 apsaug\xc4\x85, augal\xc5\xb3 sveikat\xc4\x85 ir tr\xc4\x99\xc5\xa1im\xc4\x85._NEWLINE_EMST padeda Europos Komisijai, Europos Parlamentui ir valstyb\xc4\x97ms ES nar\xc4\x97ms priimti rizikos valdymo sprendimus, kurie u\xc5\xbetikrina maisto gamybos grandini\xc5\xb3 saug\xc4\x85 Europos S\xc4\x85jungoje ir tuo pa\xc4\x8diu\xc2\xa0\xe2\x80\x93 ES gyventoj\xc5\xb3 sveikatos apsaug\xc4\x85._NEWLINE_Tarnyba vie\xc5\xa1uomenei atvirai ir skaidriai perduoda vis\xc4\x85 informacij\xc4\x85, susijusi\xc4\x85 su jos veiklos sritimi.\n_START_SECTION_\nStrukt\xc5\xabra\n_START_PARAGRAPH_\nValdan\xc4\x8dioji Taryba (angl. Management Board) rengia biud\xc5\xbeet\xc4\x85, tvirtina kasmetin\xc4\x99 darb\xc5\xb3 program\xc4\x85, atsakinga u\xc5\xbe EMST bendradarbiavim\xc4\x85 su organizacijomis partneriais Europos S\xc4\x85jungoje ir u\xc5\xbe jos rib\xc5\xb3._NEWLINE_Vykdomasis direktorius (angl. Executive Director) yra oficialus EMST atstovas. Jis atsakingas u\xc5\xbe organizacijos veikl\xc4\x85, personalo komplektavim\xc4\x85, kasmetini\xc5\xb3 darb\xc5\xb3 programos rengim\xc4\x85 (konsultuojantis su Europos Komisija, Europos Parlamentu ir ES nar\xc4\x97mis)._NEWLINE_Patariamasis forumas (angl. Advisory Forum), padedantis vykdomajam EMST direktoriui, yra sudarytas i\xc5\xa1 nacionalini\xc5\xb3 agent\xc5\xabr\xc5\xb3, atsaking\xc5\xb3 u\xc5\xbe maisto rizikos valdym\xc4\x85 valstyb\xc4\x97se nar\xc4\x97se, atstov\xc5\xb3. Forume dalyvauja steb\xc4\x97tojai i\xc5\xa1 Norvegijos, Islandijos ir \xc5\xa0veicarijos bei Europos Komisijos._NEWLINE_Mokslinis komitetas (angl. Scientific Committee; SC) ir mokslin\xc4\x97s komisijos (angl. Scientific Panels) formuoja EMST mokslin\xc4\x99 nuomon\xc4\x99 ir teikia patarimus, kiekvienas savo kompetencijos srityje. Komitet\xc4\x85 ir komisijas sudaro auk\xc5\xa1tos kvalifikacijos specialistai mokslinio rizikos vertinimo ekspertai.\n_START_SECTION_\nEMST biud\xc5\xbeetas\n_START_PARAGRAPH_\nEMST yra nepriklausoma ES agent\xc5\xabra, finansuojama i\xc5\xa1 ES biud\xc5\xbeeto, veikianti nepriklausomai nuo Europos Komisijos, Europos Parlamento ir ES nari\xc5\xb3 valstybi\xc5\xb3._NEWLINE__NEWLINE_2008\xc2\xa0m. EMST biud\xc5\xbeet\xc4\x85 sudar\xc4\x97 65,9 mln. eur\xc5\xb3.'